Il-kriżi tal-migrazzjoni wasslet għal dibattitu dwar l-identità tad-Demokrazija Kristjana Ewropea. Ilni mill-bidu nett tagħha nwissi dwar żewġ theddidiet. L-ewwel waħda, li l-impotenza fil-konfront tal-mewġa tal-migrazzjoni illegali, biex nikkontrollaw b'mod effettiv il-fruntiera esterna tagħna, kienet ser toħloq kriżi ta' fiduċja fiċ-ċittadini tagħna fl-istat liberali u fl-Unjoni Ewropea b'mod ġenerali. Għaliex in-nies japprezzaw il-libertà u l-ftuħ biss jekk iħossuhom protetti. It-tieni theddida hija li nibtu politiċi fix-xena ewlenija li, billi approfittaw ruħhom mid-diżordni li nħoloq bil-perjodu l-ġdid tal-migrazzjoni, bdew iġelldu s-sigurtà u l-ordni kontra l-ftuħ u l-libertà. Iva, ħaditilna wisq żmien, iżda fl-aħħar mill-aħħar, bis-saħħa tal-isforzi komuni tagħna, irnexxielna nħallu warajna l-loġika tal-impotenza, u nikkonċentraw fuq il-protezzjoni tal-fruntiera esterna. Għad hemm ħafna xogħol quddiemna, iżda tal-inqas hemm ħaġa waħda ovvja: li l-prijorità tagħna hija li nwaqqfu l-migrazzjoni illegali. Dan smajtu mill-mexxejja kollha waqt l-aħħar Kunsill Ewropew tagħna. Niġu għat-tieni theddida, li għadha ma sparixxietx. Nixtieq ngħid bla tlaqliq ta' xejn li ħadd m'għandu d-dritt, tal-inqas fil-familja politika tagħna, li jattakka d-demokrazija liberali u l-pedamenti tagħha. Ma nistgħux naqblu mal-argument li l-protezzjoni effettiva tal-fruntiera Ewropea, tat-territorju u tal-identità tagħna, tfisser li mmorru kontra r-regoli tad-demokrazija liberali. Ippermettuli nkun assolutament ċar: Jekk ma taqbilx mal-istat tad-dritt u l-ġudikatura indipendenti, m'intix Demokristjan; Jekk ma jogħġbukx l-istampa libera u l-NGOs, jekk tittollera l-ksenofobija, l-omofobija, in-nazzjonaliżmu u l-antisemitiżmu, m'intix Demokristjan; Jekk tqis li l-istat u n-nazzjon huma kontra, jew jiġu qabel, il-libertà u d-dinjità tal-individwu, m'intix Demokristjan; Jekk tixtieq li jkun hemm il-kunflitt u l-firda madwar id-dinja u fl-Unjoni Ewropea, m'intix Demokristjan; Jekk tappoġġa lil Putin u tattakka lill-Ukrajna, jekk inti favur l-aggressur u kontra l-vittma, m'intix Demokristjan; Jekk trid tibdel il-mudell tal-Punent tad-demokrazija liberali b'mudell tal-Lvant ta' "demokrazija awtoritarja", m'intix Demokristjan. Nixtieq nemmen li aħna lkoll hawnhekk nixtiequ nibqgħu fidili lejn l-ideali tad-Demokrazija Kristjana vera. Ilkoll irridu nirbħu l-elezzjonijiet li ġejjin. Iżda ejjew niftakru li f'dawn l-elezzjonijiet m'hemmx il-benefiċċji u l-impjiegi fin-nofs, iżda l-protezzjoni tal-valuri fundamentali tagħna. Għaliex mingħajrhom, ir-rebħa tagħna ma tkunx tagħmel sens. Nirringrazzjakom.